钦定古今图书集成/明伦汇编/氏族典/第371卷 > 《廖用贤尚友录》 > 严挺之
## 钦定古今图书集成/明伦汇编/氏族典/第371卷 > 《廖用贤尚友录》 > 严挺之

按《唐书严挺之传》：“挺之，名浚，以字行，华州华阴人。少
好学，姿质轩秀。举进士，并擢制科，调义兴尉，号材吏。
姚崇执政，引为右拾遗，侍御史。任正名恃风宪，至廷
中，责詈衣冠，挺之让其不敬，反为所劾，贬万州员外
参军事。开元中，为考功员外郎，累进给事中。会杜暹、
李元纮为相，不相中，暹善挺之，而元纮善宋遥。遥校”
吏部判，取舍与挺之异，言于元纮，出为登州刺史，改
太原少尹，又改濮、汴二州刺史。召为刑部侍郎，迁太
府卿。宰相张九龄雅知之，用为尚书左丞，知吏部选。
李林甫与九龄同辅政，以九龄方得君，谄事之，内实
不善也。户部侍郎萧炅，林甫所引，不知书。挺之白九
龄出炅岐州刺史。林甫恨之，下除洺州刺史，徙绛州。
天宝初，帝顾林甫曰：“严挺之安在？此其材可用。”林甫
因绐挺之，使称疾，愿就医京师。林甫已得奏，即言挺
之春秋高，有疾，幸闲官得自养。帝乃以为员外詹事，
诏归东都。挺之郁郁成疾，卒。